**บทที่ 1**

**บทนำ**

**1.1 ที่มา และความสำคัญของปัญหา**

แผนพัฒนาเศรษฐกิจและสังคมแห่งชาติ ฉบับที่ 11 (พ.ศ. 2555 - 2559)ได้กำหนดยุทธศาสตร์การพัฒนาคนสู่สังคมแห่งการเรียนรู้ มุ่งเตรียมคนให้พร้อมรับการเปลี่ยนแปลง โดยให้ความสำคัญกับการพัฒนาคุณภาพคนไทยทุกช่วงวัยให้มีภูมิคุ้มกันเพื่อเข้าสู่สังคมแห่งการเรียนรู้ตลอดชีวิตอย่างยั่งยืน นำหลักปรัชญาเศรษฐกิจพอเพียงมาเสริมสร้างศักยภาพของคนในทุกมิติให้มีความพร้อมทั้งด้านร่างกายที่สมบูรณ์แข็งแรง มีสติปัญญาที่รอบรู้ และมีจิตใจที่สำนึกในคุณธรรม จริยธรรม มีความเพียร และรู้คุณค่าความเป็นไทย มีโอกาสและสามารถเรียนรู้ตลอดชีวิต ควบคู่กับการเสริม สร้างสภาพแวดล้อมในสังคมและสถาบันทางสังคมให้เข้มแข็งและเอื้อต่อการพัฒนา รวมทั้งส่งเสริมการพัฒนาชุมชนท้องถิ่นให้เข้มแข็งในระดับที่สามารถสร้างภูมิคุ้มกันให้คนในชุมชนเป็นพลังทางสังคม (แผนพัฒนาเศรษฐกิจและสังคมแห่งชาติ ฉบับที่ 11 เล่ม 128 ตอนพิเศษ 152 ง ราชกิจจานุเบกษา, น. 49)

เมื่อสะท้อนสภาพของสังคมไทยโดยภาพรวม พบว่า เยาวชนส่วนใหญ่ ผู้ซึ่งกำลังจะเติบโตเป็นกำลังสำคัญของประเทศชาติในอนาคต มีภาพลักษณ์ที่ไม่เหมาะสมหลายประการ มีพฤติกรรมสัมพันธ์และยุ่งเกี่ยวกับยาเสพติด การพนัน การเที่ยวกลางคืน การรับค่านิยมของต่างประเทศจนกระทั่งสูญเสียความเป็นไทย จากการศึกษาสภาวการณ์เด็กและเยาวชน ปี 2550 – 2554 พบว่า เยาวชนในสถาบันอุดมศึกษา 43 % ดื่มเหล้า 26 % สูบบุหรี่ 28 % เที่ยวกลางคืน มีเยาวชนอายุต่ำกว่า 25 ปี ก่อคดีอาชญากรรมมากกว่า 32,000 คดี ต่อปี มีวัยรุ่นอายุต่ำกว่า 19 ปี ทำคลอดปีละมากกว่า 60,000 คน มีเยาวชนอายุ 19 – 25 ปี พยายามฆ่าตัวตาย ปีละ 4,000 คน มีเยาวชน 30 % ยอมรับว่าเคยมีเพศสัมพันธ์ (อมรวิชช์ นาครทรรพ, 2551, น. 16) นอกจากนี้ สมพงษ์ จิตระดับ (อ้างถึงใน โกวิท อ่อนประทุม, 2556, น. 1) ได้ศึกษาพบว่าวัยรุ่นไทยมีลักษณะความเสื่อม 12 ประการ ได้แก่ 1) สติปัญญาต่ำลง 2) อ่อนแอและเสพสิ่งเสพติด 3) อารมณ์ก้าวร้าวรุนแรง 4) หมกมุ่นทางเพศ 5) มีแนวโน้มจะก่ออาชญากรรม 6) ติดหลงในวัตถุ 7) เห็นแก่ตัว เอาแต่ได้ ไม่เชื่อเรื่องส่วนรวม 8) ไม่มีศาสนาและ วัฒนธรรม ไม่รู้ถูกผิดดีชั่ว 9) เครียดและไม่มีความสุขกับการเรียนรู้ 10) ชอบลอกเลียนและหาความสำเร็จโดยไม่เลือกวิธีการ 11) ชอบเล่นการพนัน 12) ทำงานหนักไม่เป็น

ปัจจุบันการพัฒนาทางเศรษฐกิจและสังคมมีการแข่งขันสูงมากขึ้น ภายใต้กระแสของโลกไร้พรมแดน คนในสังคมต้องเผชิญกับการเปลี่ยนแปลงที่รวดเร็ว และส่งผลกระทบต่อวิถีชีวิตความเป็นอยู่ ความก้าวหน้าของเทคโนโลยีสารสนเทศเข้ามามีบทบาทในทุก ๆ ด้าน ทำให้การแข่งขันทางเศรษฐกิจมีความรุนแรงเพิ่มมากขึ้น เกิดการเปลี่ยนแปลงทางเศรษฐกิจอย่างรวดเร็ว ทำให้ค่าครองชีพปรับตัวสูงขึ้น ข้าวของเครื่องใช้ปรับราคาสูงขึ้น วิธีการที่จะทำให้การดำรงอยู่ตามวิถีชีวิต ประจำวันให้ผ่านพ้นภาวะวิกฤติการณ์เหล่านี้ไปได้ คือ การประหยัด ไม่ฟุ่มเฟือย ไม่ฟุ้งเฟ้อ เมื่อพิจารณาจากพฤติกรรมของเยาวชนดังที่กล่าวมาแล้วข้างต้น สะท้อนถึงสภาวะการขาดคุณธรรมจริยธรรมอย่างรุนแรง ที่ควรจะได้รับการแก้ไขโดยเร็ว โดยวิธีการสร้างจิตสำนึกด้านคุณธรรมและจริยธรรม เพื่อจะช่วยให้สังคมเข้มแข็งและมีเศรษฐกิจที่ดี เป็นการยกระดับคุณภาพชีวิตของคนให้อยู่ดีมีสุข รู้จักความพอดีมีเหตุผล มีระบบภูมิคุ้มกันที่ดี ควบคู่ไปกับการพัฒนาที่มุ่งสู่คุณภาพในทุกด้าน โดยเฉพาะการเสริมสร้างคนในสังคมให้มีความรู้ มีภูมิปัญญา สร้างคุณค่าสังคมที่ดีบนพื้นฐานการดำรงไว้ซึ่งเอกลักษณ์ความเป็นไทย เป็นสังคมคุณภาพที่ยึดหลักความสมดุล สร้างคนให้เป็นคนดี คนเก่ง เป็นผู้ที่พร้อมด้วยความรู้คู่คุณธรรม จริยธรรม มีวินัย มีความรับผิดชอบ มีจิตสำนึกที่ดีพึ่งตนเองได้ มีคุณภาพชีวิตที่ดี อยู่ในสภาพแวดล้อมที่ดี โดยอาศัยวิธีการจัดการศึกษาเป็นพื้นฐานในการพัฒนาประเทศ พัฒนาเยาวชนไทยให้ดีขึ้นในทุก ๆ ด้าน คนไทยส่วนมากมีค่านิยมความสะดวกสบายจนเกินจำเป็น ค่านิยมตามกระแสบริโภคนิยม การเสพสุขความทันสมัยตามค่านิยมวัฒนธรรมชาติตะวันตก ได้แก่ การดำรงชีวิตด้วยความหรูหรา ฟุ่มเฟือย การใช้ผลิตภัณฑ์ สินค้าราคาแพง เพื่อแสดงสถานภาพทางสังคมหรือเพื่อเป็นการเสริมบารมี การบริโภคเพื่อตอบสนองความอยากมากกว่าความจำเป็น โดยเฉพาะในนักเรียนซึ่งกำลังเป็นวัยที่อยู่ในช่วงหัวเลี้ยวหัวต่อ เป็นวัยที่เริ่มรับผิดชอบตนเองมากขึ้น มีอิสระในการใช้จ่ายเงิน มีพฤติกรรมการบริโภคที่ยึดติดและลุ่มหลงในวัตถุสินค้าที่ฟุ่มเฟือยเกินความจำเป็น หลงใหลคลั่งไคล้สินค้าที่มียี่ห้อดังหรือสินค้านำเข้าจากต่างประเทศ เช่น เสื้อผ้า เครื่องประดับตามแฟชั่น โทรศัพท์มือถือ เป็นต้น ซึ่งสินค้าเหล่านี้ล้วนมีราคาแพงกว่าสินค้าทั่วไป แต่ด้วยค่านิยมที่มีต่อสินค้าเหล่านี้ วัยรุ่นก็จะมีการค้นหาและซื้อมาใช้อย่างโดยไม่คำนึงถึงการประหยัดและความจำเป็น ทำให้เกิดนิสัยการใช้จ่ายเงินที่เกินฐานะ การใช้จ่ายส่วนใหญ่จะเป็นไปในลักษณะของการเป็นทาสวัตถุ ต้องการมีความเป็นเจ้าของและใช้สินค้าเพื่อยกฐานะทางสังคมของตนเอง มีความประสงค์เพื่อให้ได้รับการยอมรับจากกลุ่มเพื่อนในสังคมเฉพาะกลุ่มตนเอง เกิดความมั่นใจในการได้ใช้ได้มีวัตถุสินค้านั้น จะเห็นได้จากพฤติกรรมการซื้อสินค้าตามการโฆษณาที่นำเสนอสินค้าตามค่านิยมหรือแฟชั่นใหม่ ๆ เป็นสาเหตุให้เกิดความรู้สึกอยากซื้อ อยากได้เป็นเจ้าของและใช้สินค้านั้น ทั้ง ๆ ที่จำเป็นไม่จำเป็น (โกวิท อ่อนประทุม, 2556, น. 1)

ผู้วิจัยรับราชการครูในโรงเรียนมัธยมศึกษาซึ่งมีหน้าที่ในการสอนและกำกับดูแลความประพฤติของนักเรียน ได้พบเห็นพฤติกรรมของนักเรียนส่วนมากมีพฤติกรรมการใช้จ่ายเงินอย่างฟุ่มเฟือยใช้ผลิตภัณฑ์ สินค้าที่มีราคาแพง ๆ เช่น โทรศัพท์มือถือ คอมพิวเตอร์พกพา เสื้อผ้ายี่ห้อราคาแพง ก่อให้เกิดค่านิยมการแข่งขันทางวัตถุ จากสภาพปัญหา และพฤติกรรมการดังกล่าวส่งผลกระทบต่อการเรียนและสุขภาพ กล่าวคือ ไม่สนใจการเรียนชอบหนีเที่ยวตามห้างสรรพสินค้า สถานบันเทิง ร้านอินเตอร์เน็ต เที่ยวกลางคืน ทำให้ผลการเรียนต่ำ ส่งผลกระทบต่อเศรษฐกิจของครอบครัว จากค่านิยมในการบริโภคเช่นนี้เกิดการแข่งขันในทางที่ผิด อวดมั่งอวดมี ด้วยการใช้เสื้อผ้าและเครื่องแต่งกายที่มีราคาแพงและนิยมตามกลุ่มเพื่อน สื่อมวลชน นักเรียนที่ครอบครัวมีฐานะดีก็กระทำโดยไม่เดือดร้อนมากนัก แต่ถ้าอยู่ในครอบครัวที่ฐานะไม่ดีก็จำเป็นต้องพึ่งตนเองและจะทำทุกวิถีทางเพื่อให้ได้มาซึ่งสิ่งที่ตนเองหมายปอง สิ่งที่เกิดขึ้นก็คือความสุ่มเสี่ยงต่อการเข้าไปยุ่งเกี่ยวกับการก่ออาชญากรรม ยุ่งเกี่ยวกับยาเสพติด สร้างปัญหาและความเดือดร้อนขึ้นให้ครอบครัวของตนเอง สังคมและประเทศชาติได้

ดังนั้น ด้วยความสำคัญของการพัฒนาจริยธรรม ที่จะต้องพัฒนาควบคู่กันไปกับการพัฒนาความรู้ทางด้านวิชาการดังกล่าวข้างต้น ด้วยเหตุนี้ผู้วิจัยจึงมีความสนใจที่จะทำการศึกษาวิจัย เพื่อศึกษาว่าปัจจัยใดที่มีผลต่อการพัฒนาจริยธรรมด้านการประหยัดของนักเรียนระดับมัธยมศึกษา และหารูปแบบการพัฒนาจริยธรรม ด้านการประหยัดของนักเรียนระดับมัธยมศึกษา เพื่อนำผลการวิจัยไปทำการวางแผนในการพัฒนานักเรียนให้เป็นผู้ที่มีจริยธรรม ควบคู่กับความรู้ ความเข้าใจด้านการประหยัด ซึ่งจะก่อให้เกิดทักษะในการดำเนินชีวิตอย่างมีความสุข และประสบผลสำเร็จ เป็นกำลังสำคัญในการพัฒนาชาติบ้านเมืองให้เจริญรุ่งเรืองต่อไป

**1.2 คำถามการวิจัย**

1.2.1 มีปัจจัยใดบ้างที่มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี

1.2.2 รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ที่เหมาะสมควรเป็นอย่างไร

1.2.3 ผลการประเมินรูปแบบการพัฒนาจริยธรรม ด้านการประหยัดของนักเรียนโรงเรียนมัธยมศึกษา ในจังหวัดนนทบุรี เป็นอย่างไร

**1.3 วัตถุประสงค์การวิจัย**

1.3.1 เพื่อศึกษาปัจจัยที่มีอิทธิพลต่อจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี

1.3.2 เพื่อสร้างรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี

1.3.3 เพื่อทดลองใช้และประเมินผลรูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี

**1.4 สมมติฐานการวิจัย**

จากการศึกษาแนวคิด ทฤษฎี และงานวิจัยที่เกี่ยวข้อง ผู้วิจัยนำมากำหนดเป็นสมมติฐานการวิจัยในครั้งนี้ ดังนี้

1.4.1 จริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ได้รับอิทธิพลโดยตรงและโดยอ้อมจาก 1) บุคลิกภาพ 2) ความมีวินัย 3) สภาพครอบครัว 4) ฐานะทางเศรษฐกิจของครอบครัว และ 5) การเลียนแบบผู้ปกครองในการประหยัด และได้รับอิทธิพลโดยตรงจาก 1) การเลียนแบบสื่อในการประหยัด 2) การเลียนแบบเพื่อนในการประหยัด และ 3) การเลียนแบบครูในการประหยัด

1.4.2 หลังการทดลองใช้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี นักเรียนในกลุ่มทดลองมีจริยธรรมด้านการประหยัดดีกว่ากลุ่มควบคุม

**1.5 ขอบเขตการวิจัย**

การวิจัยในครั้งนี้ ผู้วิจัยกำหนดขอบเขตการวิจัย ดังนี้

1.5.1 พื้นที่เป้าหมาย เป็นการศึกษาเฉพาะนักเรียนมัธยม โรงเรียนมัธยมศึกษา ในจังหวัดนนทบุรี

1.5.2 ขั้นตอนการวิจัย การวิจัยครั้งนี้แบ่งการวิจัยเป็น 3 ระยะ คือ

ระยะที่ 1 เป็นการศึกษาปัจจัยที่มีอิทธิพลต่อการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี

ระยะที่ 2 เป็นการสร้างรูปแบบการพัฒนา จริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี

ระยะที่ 3 เป็นการทดลองใช้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี

1.5.3 ประชากร และกลุ่มตัวอย่าง

1.5.3.1 ประชากรและกลุ่มตัวอย่าง (Population & Sample) ที่ใช้ในการวิจัย ระยะที่ 1

1) ประชากร ได้แก่ นักเรียนของโรงเรียนมัธยมศึกษา ในจังหวัดนนทบุรี ภาคเรียนที่ 2 ปีการศึกษา 2559 จำนวน 18 โรงเรียน จำนวน 39,241 คน

2) กลุ่มตัวอย่าง คือ นักเรียนของโรงเรียนมัธยมศึกษา ในจังหวัดนนทบุรี กำหนดขนาดกลุ่มตัวอย่างตามสูตร Taro Yamane (1973, อ้างถึงใน รังสรรค์ สิงหเลิศ, 2558, น. 69) ใช้วิธีการสุ่มแบบแบ่งชั้น (Proportional Stratified Random Sampling) ได้กลุ่มตัวอย่าง จำนวน 396 คน

1.5.3.2 กลุ่มเป้าหมายในการวิจัย ระยะที่ 2

กลุ่มเป้าหมายในการวิจัยระยะที่ 2 ได้แก่ ผู้ทรงคุณวุฒิ จำนวน 30 คน ใช้วิธีการเลือกแบบเจาะจง (Purposive Sampling) กำหนดเกณฑ์การเลือกกลุ่มเป้าหมาย ดังนี้ 1) นักวิชาการด้านการศึกษา มีผลงานวิชาการด้านการพัฒนาส่งเสริมจริยธรรมนักเรียน จำนวน 5 คน 2) ผู้อำนวยการโรงเรียน จำนวน 5 คน 3) ครูฝ่ายกิจการนักเรียน จำนวน 5 คน 4) ผู้ปกครองนักเรียน จำนวน 5 คนและ 5) นักเรียนดีเด่น จำนวน 10 คน

1.53.3 กลุ่มเป้าหมายในการวิจัย ระยะที่ 3

กลุ่มเป้าหมายในการวิจัยระยะที่ 3 ได้แก่ นักเรียนระดับชั้นมัธยมศึกษาปีที่ 5 โรงเรียนสตรีนนทบุรี ใช้วิธีจับสลากมาเป็นกลุ่มทดลอง 1 ห้องเรียน และกลุ่มควบคุม จำนวน 1 ห้องเรียน

1.5.4 ตัวแปรที่ใช้ในการวิจัย

ในการวิจัยครั้งนี้ มีตัวแปรที่ผู้วิจัยนำมาใช้ในการวิจัย โดยมีรายละเอียดดังนี้

1.5.4.1 ตัวแปรที่ใช้ในการวิจัยระยะที่ 1

1) ตัวแปรอิสระ (Independent Variables) ซึ่งเป็นปัจจัยที่มีผลต่อจริยธรรม ด้านการประหยัดของนักเรียนโรงเรียนมัธยมศึกษาในจังหวัดนนทบุรี ได้แก่

1.1) บุคลิกภาพ

1.2) ความมีวินัย

1.3) สภาพครอบครัว

1.4) ฐานะทางเศรษฐกิจของครอบครัว

1.5) การเลียนแบบผู้ปกครองในการประหยัด

2) ตัวแปรคั่นกลาง ได้แก่

2.1) การเลียนแบบสื่อในการประหยัด

2.2) การเลียนแบบเพื่อนในการประหยัด

2.3) การเลียนแบบครูในการประหยัด

3) ตัวแปรตาม (Dependent Variable) ได้แก่ จริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี

1.5.4.2 ตัวแปรที่ใช้ในการวิจัยระยะที่ 3 ได้แก่

1) ตัวแปรอิสระ ได้แก่ รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี ที่ได้จากการวิจัยระยะที่ 2

2) ตัวแปรตาม ได้แก่ จริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี และตัวแปรอิสระในระยะที่ 1 ที่มีผลต่อจริยธรรมด้านการประหยัดของนักเรียนโรงเรียนมัธยมศึกษาในจังหวัดนนทบุรี อย่างมีนัยสำคัญทางสถิติที่ระดับ .05

1.5.5 ระยะเวลาในการศึกษา จำนวน 6 เดือน

**1.6 นิยามศัพท์เฉพาะ**

“รูปแบบการพัฒนา” หมายถึง สิ่งหรือปรากฏการณ์ที่สร้างหรือพัฒนาขึ้นเพื่อใช้ในการพัฒนามนุษย์จากแนวคิด ทฤษฎี ผลการวิจัย หรือรูปแบบที่มีอยู่แล้ว เช่น กิจกรรม โครงการ ที่ผู้สร้างได้ศึกษาเพื่อถ่ายทอดความสัมพันธ์ขององค์ประกอบ แสดงให้เห็นถึงรูปย่อจำลองสภาพความจริงของปรากฏการณ์ ความสัมพันธ์ขององค์ประกอบต่าง ๆ ในปรากฏการณ์หนึ่ง เพื่อให้เข้าใจถึงลักษณะของปรากฏการณ์ แสดงถึงโครงสร้างองค์ประกอบของปรากฏการณ์ เมื่อนำองค์ประกอบมาพัฒนาก็จะทำให้เกิดผลตามวัตถุประสงค์ที่กำหนดไว้ และสามารถตรวจสอบเปรียบเทียบกับปรากฏการณ์จริงได้ เพื่อช่วยให้ตนเองและคนอื่นสามารถเข้าใจได้ชัดเจนขึ้น

“จริยธรรม” หมายถึง พฤติกรรมภายในจิตใจ และภายนอกที่ได้แสดงออกในทางที่ดีงาม เหมาะสมกับมาตรฐานของการประพฤติ และสอดคล้องกับค่านิยมตนเอง

“การประหยัด” หมายถึง การที่นักเรียนแสดงออกถึงการยับยั้งใจและรู้จักวางแผนการใช้จ่ายเงิน สิ่งของเครื่องใช้และทรัพยากรธรรมชาติ ทั้งที่เป็นของส่วนตัวและส่วนรวมตามความจำเป็น ไม่สุรุ่ยสุร่ายหรือฟุ่มเฟือย ใช้จ่ายตามฐานะ มีการใช้จ่ายสิ่งของอย่างระมัดระวังให้เกิดประโยชน์และคุ้มค่าที่สุด รู้จักรักษา ซ่อมแซมให้ใช้การได้ยาวนาน และรู้จักใช้สิ่งของที่ทดแทนกัน

“รูปแบบการพัฒนาจริยธรรมด้านการประหยัด” หมายถึง กิจกรรม โครงการ หรือแนวทางที่ใช้ในการพัฒนา พฤติกรรมภายในจิตใจ และภายนอกที่ได้แสดงออกในทางที่ดีงาม เหมาะสมกับมาตรฐานของการประพฤติ ที่ก่อให้เกิดการแสดงออกถึงการยับยั้งใจและรู้จักวางแผนการใช้จ่ายเงิน สิ่งของเครื่องใช้และทรัพยากรธรรมชาติ ทั้งที่เป็นของส่วนตัวและส่วนรวมตามความจำเป็น ไม่สุรุ่ยสุร่ายหรือฟุ่มเฟือย ใช้จ่ายตามฐานะ มีการใช้จ่ายสิ่งของอย่างระมัดระวังให้เกิดประโยชน์และคุ้มค่าที่สุด รู้จักรักษา ซ่อมแซมให้ใช้การได้ยาวนาน และรู้จักใช้สิ่งของที่ทดแทนกัน

“ปัจจัยที่มีผลต่อการประหยัด” หมายถึง สิ่งที่ส่งผลต่อการใช้เงินอย่างรู้จักคุณค่า ของนักเรียน มีรายละเอียดดังต่อไปนี้

1. บุคลิกภาพ หมายถึง ลักษณะเฉพาะตัวของบุคคลในด้านต่าง ๆ ทั้งส่วนภายนอก และส่วนภายใน บุคลิกภาพภายนอก คือ ส่วนที่บุคคลแสดงออกให้เห็นชัดเจน ส่วนบุคลิกภาพภายใน คือ ส่วนที่มองเห็นได้ยาก ต้องให้เวลาในการบ่งบอก

2. ความมีวินัย หมายถึง การปฏิบัติตนอยู่ในกฎระเบียบแบบแผนข้อบังคับ และ ข้อปฏิบัติ เพื่อให้มีการปฏิบัติเป็นไปในแนวทางเดียวกัน และก่อให้เกิดประโยชน์ ความเป็นระเบียบเรียบร้อยของคนในสังคม เพื่อให้คนในชุมชน และสังคม เป็นคนที่มีคุณภาพ

3. สภาพครอบครัว หมายถึง บิดามารดาหรือผู้ปกครองอยู่ร่วมกัน บิดามารดาหรือผู้ปกครองหย่าร้างกัน หรือบิดามารดา หรือผู้ปกครองถึงแก่กรรมและความสัมพันธ์ระหว่างบิดามารดากับนักเรียน

4. ฐานะทางเศรษฐกิจของครอบครัว หมายถึง รายได้รายเดือนของบิดา มารดา หรือผู้ปกครองที่ได้รับ นับรวมกันเป็นรายเดือน

5. การเลียนแบบผู้ปกครองในการประหยัด หมายถึง พฤติกรรมที่นักเรียนประพฤติปฏิบัติตามอย่างผู้ปกครองในเรื่องของการใช้เงินอย่างรู้คุณค่าของเงิน การรู้จักใช้เงิน ได้อย่างเหมาะสมกับเงินที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว ได้แก่ ผู้ปกครองซื้อของที่มีประโยชน์ ไม่ซื้อของตามผู้อื่น หรือตามอย่างในสื่อโฆษณา และรู้จักจัดสรรเงินส่วนหนึ่งในการอดออม

6. การเลียนแบบครูในการประหยัด หมายถึง พฤติกรรมที่นักเรียนประพฤติปฏิบัติตามอย่างครูในเรื่องของการใช้เงินอย่างรู้คุณค่าของเงิน การรู้จักใช้เงินได้อย่างเหมาะสมกับเงินที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว

7. การเลียนแบบสื่อในการประหยัด หมายถึง พฤติกรรมที่นักเรียนประพฤติปฏิบัติตามอย่างสื่อ มีความชื่นชอบ ต้องการเป็นอย่างตัวแบบในสื่อ การรับเอาความรู้ เจตคติ ค่านิยมมาเป็นของตนเอง นำเอาไปใช้ในการดำเนินชีวิต และพฤติกรรมที่นักเรียนประพฤติปฏิบัติตามอย่างสื่อในเรื่องของการใช้เงินอย่างรู้คุณค่าของเงิน การรู้จักใช้เงินได้อย่างเหมาะสมกับเงิน ที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว

8. การเลียนแบบเพื่อนในการประหยัด หมายถึง พฤติกรรมที่นักเรียนประพฤติปฏิบัติตามอย่างเพื่อน เพื่อให้เกิดการยอมรับนับถือจากเพื่อน เกิดความไว้วางใจซึ่งกันและกัน สามารถที่จะเรียนรู้บทบาทของตนเกี่ยวกับการปฏิบัติตนเมื่ออยู่ในกลุ่มเพื่อน ทั้งในเรื่องของการใช้เงินอย่างรู้คุณค่าของเงิน การรู้จักใช้เงินได้อย่างเหมาะสมกับเงินที่ตนเองได้รับ เพื่อให้เกิดประโยชน์มากที่สุดทั้งต่อตนเอง และครอบครัว

**1.7 ประโยชน์ที่จะได้รับ**

ประโยชน์ที่คาดว่าจะได้รับจากการวิจัยครั้งนี้

1.7.1 ได้สารสนเทศว่าด้วยปัจจัยต่าง ๆ ที่มีอิทธิพลต่อการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี

1.7.2 ได้รูปแบบการพัฒนาจริยธรรมด้านการประหยัดของนักเรียนโรงเรียนมัธยมศึกษา ในจังหวัดนนทบุรี ที่สามารถนำไปพัฒนาจริยธรรมด้านการประหยัดของนักเรียน ในสถาบันการศึกษาอื่น